צבי מרק

צבי מרק (נולד ב-1963 בירושלים) הוא חוקר חסידות, חוקר מיסטיקה וניו אייג' בספרות היהודית, משנת 2010 פרופסור מן המניין במחלקה לספרות עם ישראל באוניברסיטת בר-אילן וראש הקתדרה לחקר החסידות על שם ר' לוי יצחק מברדיטשב באותה אוניברסיטה. מרק ידוע כאחד החוקרים החשובים של הגות רבי נחמן מברסלב ושל המיסטיקה בכתביו, והוציא חמישה ספרים במסגרת מחקרו בתורת ברסלב.

בשנים תשע"ח-תש"פ שימש כמנהל האקדמי של הוצאת הספרים של אוניברסיטת בר-אילן (יו"ר ועדת הספרים).

ביוגרפיה
מרק נולד בירושלים, למד בישיבת נתיב מאיר ובישיבת הר עציון. בצבא שירת בחיל השריון. לאחר שהשתחרר החל ללמוד אצל הרב שג"ר. לאחר מכן למד באוניברסיטה העברית, שם קיבל תואר דוקטור בתחום מחשבת ישראל. בין השנים 1996-2012 היה עמית מחקר במרכז ללימודים מתקדמים במכון שלום הרטמן.

נשוי לרות ואב לחמישה. מתגורר באפרת. אחיו, מיכי מרק, היה מנהל ישיבת עתניאל ונרצח בפיגוע בקיץ 2016, ואחותו, יוכי קלמנזון, נשואה לראש ישיבת עתניאל, הרב בני קלמנזון.

מחקרו
מרק הוציא את ספרו הראשון, שבוסס על עבודת הדוקטורט שלו, בשנת 2004. ספר זה עסק בשיגעון ובמיסטיקה בתורת רבי נחמן מברסלב, ובקשרים פנומנולוגיים בין דבקות לשיגעון בהגות זו. באמצע העשור הראשון של המאה ה-21 הצליח להגיע לכתבים סודיים של חסידות ברסלב, גם כאלו שהתגלגלו בספריות אך לא הגיעו למודעות החוקרים, אך בעיקר כתבי יד המצויים באוספים פרטיים של חסידי ברסלב. מחקר כתבי יד אלו עמד ברקע שניים מספריו. הראשון שבהם הוא "מגילת סתרים: חזונו המשיחי הסודי של ר' נחמן מברסלב" מ-2006. על ספר זה זכה בפרס על שם ארנולד ויז'ניצר מטעם האוניברסיטה העברית ונחשב כספר הטוב ביותר בין השנים 2005–2007 בנושא חקר תולדות ישראל. ספר זה עורר הדים רבים בארץ ובעולם. הספר השני הוא "התגלות ותיקון בכתביו הגלויים והסודיים של רבי נחמן מברסלב", אשר חשף כמה מן הסיפורים הסודיים של רבי נחמן מברסלב, העוסקים הן בתיעוד חוויות התגלות אישיות שעבר והן בעיצוב התיקונים שהנחיל לחסידיו, ביניהם התיקון הכללי והעלייה לקברו באומן.

ב-2014 הוציא ספר בו ריכז את כל סיפורי רבי נחמן, כולל סיפורי מעשיות משנים קדמוניות מוגהים ומדויקים, יחד עם סיפורים גנוזים אליהם הייתה לו גישה.

בשנת 2024 הוציא את הספר "סודות שמים וסודות אדם: רבדים חזיוניים וספרותיים בספר "ליקוטי מוהר"ן" וזיקתם לגאולה ולארץ ישראל" שבו הוא עומד על שלושה מרכיבים שמאפיינים את ספר הדרשות של רבי נחמן ומקנים לו את טיבו המיוחד, הרקע ההתגלותי של הדרשות, המאפיינים הספרותיים של הספר והיעוד שניתן לספר לשמש כתורת ארץ ישראל אשר בכוחו להביא גאולה אישית לכל אדם ואדם וגאולה לאומית לעם ישראל. הספר זכה בפרס מתנאל לספר במחשבת ישראל לשנת תשפ"ה-תשפ"ו.

בנוסף פרסם מרק סדרת מאמרים בחקר חסידות ברסלב המאוחרת, המוקדשים לשאלות כגון למה נרדף רבי נתן מנמירוב, תלמידו של רבי נחמן, במחלוקות בין זרמים שונים בחסידות ברסלב ועוד.

מחקריו מיצבו את מרק כחוקר עכשווי חשוב של תורת רבי נחמן מברסלב כיום.

מרק עוסק גם ביסודות המיסטיקה והניו אייג' בספרות העברית ובהשפעות הקיימות מהספרות והתרבות המודרנית הלא-יהודית בכתבי משוררים וסופרים, כמו ש"י עגנון, חמוטל בר יוסף, יוסף ברדיצ'בסקי, יונה וולך, זלדה, וסיון הר-שפי.

ספריו
 מיסטיקה ושיגעון ביצירת ר' נחמן מברסלב, הוצאת עם עובד ומכון שלום הרטמן, תל אביב, תשס"ד
 מגילת סתרים: חזונו המשיחי הסודי של ר' נחמן מברסלב, הוצאת אוניברסיטת בר-אילן, רמת גן תשס"ו
 התגלות ותיקון בכתביו הגלויים והסודיים של ר' נחמן מברסלב, הוצאת מאגנס, ירושלים תשע"א
 כל סיפורי ר' נחמן מברסלב - המעשיות, הסיפורים הסודיים, החלומות והחזיונות, הוצאת מוסד ביאליק וידיעות ספרים, ירושלים תשע"ד
 צבי מרק ורועי הורן (עורכים), רבי לוי יצחק מברדיטשב: היסטוריה, הגות, ספרות וניגון, הוצאת ידיעות ספרים ואוניברסיטת בר-אילן, ירושלים ורמת גן תשע"ז
 סודות שמים וסודות אדם - רבדים חזיוניים וספרותיים בספר "ליקוטי מוהר"ן" וזיקתם לגאולה ולארץ ישראל, הוצאת אוניברסיטת בר-אילן, רמת גן תשפ"ד.
 Mysticism and Madness; The Religious Thought of Rabbi Nachman of Bratslav, Continuum, London and New York 2009
 The Scroll of Secrets – The Hidden Messianic Vision of R. Nahman of Bratslav, Academic Studies Press, Boston 2010
 The Revealed and Hidden Writings of Rabbi Nahman of Bratslav: His Worlds of Revelation and Rectification, De Gruter, Berlin–Boston 2015

 ממאמריו 
 אמונה ושירה בשירת זלדה, בתוך: מ. הלברטל, א. שגיא, ד. קורצוויל (עורכים), על האמונה: עיונים במושג האמונה ובתולדותיו במסורת היהודית, הוצאת כתר, ירושלים 2006, עמ' 534 – 555
 שרידי אש: 'ליקוטי מוהר"ן' ו'הספר הנשרף', מחקרי ירושלים במחשבת ישראל, כג (2011), עמ' 301 – 331
 דיבוק כדימוי וכמצב נפשי ביצירתה ובחייה של יונה וולך. בתוך: ר. אליאור, י. בילו, י. זקוביץ וא. שנאן (עורכים), כחלום יעוף וכדיבוק יאחז: על חלומות ודיבוקים בישראל ובעמים, הוצאת מאגנס. ירושלים, תשע"ג. עמ' 377 – 392
 מחזיון לתורה – על מקורותיו החזיוניים של הספר ליקוטי מוהר"ן. בתוך: א. אלקיים וח. פדיה (עורכים), חלמיש למעיינו מים, מחקרים בקבלה, הלכה, מנהג והגות, מוגשים לפרופ' משה חלמיש. הוצאת כרמל. ירושלים, תשע"ו. עמ' 383 – 402
 על תפילה והתגלות בשירתן של זלדה, יונה וולך וסיון הר-שפי. בתוך: א. ארליך (עורך), התפילה בישראל; היבטים חדשים, הוצאת אוניברסיטת בן-גוריון. באר-שבע, תשע"ו. עמ' 267 – 290
 על מקורותיו של ספר המעשים לש"י עגנון: עיון בסיפור "השיר אשר הושר". עי"ן גימ"ל: כתב עת לחקר יצירת עגנון, א (תשע"א), עמ' 20 – 34
 "מה בין סיפורי לאותם שכל יד כותבת": על פשר ההתגלות בסיפור "גילוי אליהו" לש"י עגנון ועל דרך עבודתו בעיבוד סיפורים חסידיים. ראשית 1 (תשס"ט), עמ' 209 – 230
 בין צדיק למשיח: קווי מתאר לניתוח השוואתי של חסידות חב"ד ושל חסידות ברסלב (עם יורם בילו), עיונים בתקומת ישראל 23 (תשע"ד), עמ' 350–377
 צדיק הנתון בלוע הסטרא אחרא: האדם הקדוש והמקום הטמא: על העלייה לרגל לקבר ר' נחמן מברסלב באומן בראש השנה. ראשית 2 (תש"ע), עמ' 112 – 146
 דין תורה עם האל – הצדיק כסנגור, כתובע וכדיין, בתוך: צ. מרק ור. הורן (עורכים), רבי לוי יצחק מברדיטשב: היסטוריה, הגות ספרות וניגון, הוצאת הקתדרה לחקר החסידות ע"ש ר' לוי יצחק מברדיטשב וידיעות ספרים, תל אביב תשע"ז, עמ' 292- 396.
"מי-רון": הסיפור הסודי על המפגש בין ר' נחמן מברסלב לר' שמעון בר יוחאי, בתוך: יהודה ליבס, יהונתן בן הראש ומלילה הלנר-אשד (עורכים), הסיפור הזוהרי, מכון בן צבי, תשע"ז, כרך ב', עמ' 763-709.

קישורים חיצוניים

 הדף של צבי מרק באתר הקתדרה לחקר החסידות על שם ר' לוי יצחק מברדיצ'ב באוניברסיטת בר-אילן
 ימי עיון, כנסים, סרטי תעודה וראיונות לכלי התקשורת השונים באתר הקתדרה
 הדף של צבי מרק באתר אוניברסיטת בר-אילן



 גילויים חדשים על חייו, תשוקותיו ושאיפותיו של ר' נחמן מברסלב, באתר לולאת האל של תומר פרסיקו, 1 בספטמבר 2011

 אריק גלסנר, על "כל סיפורי ר' נחמן מברסלב", במקור במדור לספרות של מוסף 7 לילות, ידיעות אחרונות, 23 בינואר 2015
 ריאיון עם פרופ' צבי מרק על חסידות ברסלב, 'מגילת סתרים' והרב אליעזר ברלנד, באתר שובו בנים, 1 באוקטובר 2015


הערות שוליים

קטגוריה:חוקרי ספרות ישראלים
קטגוריה:חוקרי ספרות יהודים
קטגוריה:חוקרי דתות
קטגוריה:חוקרי חסידות
קטגוריה:סגל אוניברסיטת בר-אילן: ספרות עם ישראל
קטגוריה:בוגרי ישיבת נתיב מאיר
קטגוריה:בוגרי ישיבת הר עציון
קטגוריה:בעלי תואר דוקטור מהאוניברסיטה העברית בירושלים
קטגוריה:תלמידי הרב שג"ר
קטגוריה:משפחת מרק-קלמנזון
קטגוריה:אפרת: אישים
קטגוריה:ישראלים שנולדו ב-1963